钦定古今图书集成/明伦汇编/官常典/第251卷 > 《留上李右相》前人
## 钦定古今图书集成/明伦汇编/官常典/第251卷 > 《留上李右相》前人

风俗登淳古，君臣挹大庭。深沈谋九德，密勿契千龄。
独立调元气，虚心豁窅冥。本枝连帝系，长策冠生灵。
傅说明殷道，萧何律汉刑。钧衡持国柄，柱石总贤经。
隐轸江山藻，氛氲鼎鼎铭。兴中皆白雪，身外即丹青。
江海呼穷鸟，《诗》《书》问聚萤。吹嘘成羽翼，提握动芳馨。
倚伏悲还笑，栖迟醉复醒。恩荣初就列，含育忝宵形。
有窃丘山惠，无时枕席宁。壮心瞻落景，生事感浮萍。
莫以才难用，终期善易听。未为门下客，徒谢《少微》星。